કુમારસ્વામીના શપથના બહાને એક થયેલા વિપક્ષી નેતાઓએ બુધવારે ઈતિહાસ રચ્યો છે. ક્યારેય એકબીજા સામે ન જોતાં નેતાઓ શપથ સમારોહમાં સ્ટેજ પર સાથે બેઠેલાં જોવા મળ્યાં છે અને એક સાથે રહીને તેમણે મોદી સરકારને પોતાની તાકાત બતાવવાનો પ્રયાસ કર્યો છે. આ ઘટનાક્રમમાં સૌથી મહત્વપૂર્ણ બાબત સમાજવાદી પાર્ટીના નેતા અખિલેશ યાદવ અને બહુજન સમાજ પાર્ટીનાં માયાવતીના એક મંચ પર સાથે બેસવાની છે. બંને જણ મંચ પર સાથે બેઠેલાં જોવાં મળ્યાં છે. એટલું જ નહીં, તેઓ હસીખુશીથી વાતો પણ કરતાં નજરે ચઢે છે. આ સાથે બીજો પણ એક અધ્યાય રચાયો છે. પશ્ચિમ બંગાળના મુખ્યમંત્રી મમતા બેનરજી તેમના કટ્ટર હરિફ એવા ડાબેરી નેતા સીતારામ યેચુરી સાથે સ્ટેજ પર સાથે જોવા મળ્યાં છે. ૨૦૧૯ની લોકસભા ચૂંટણી પહેલાં એક થયેલા વિપક્ષોમાં ફક્ત બીજુ જનતાદળના નવીન પટનાયક અને તેલંગણાના ચંદ્રશેખર રાવ ગેરહાજર હતા. મમતા બેનરજી અને આંધ્રપ્રદેશના મુખ્યમંત્રી ચંદ્રાબાબુ નાયડુએ સ્ટેજ પરથી જ પ્રાદેશિક પક્ષોને એક થવા માટે હાકલ કરી હતી. નાયડુ અને મમતા બંને અત્યંત ખુશખુશાલ જણાતાં હતાં.